*A határozati javaslat elfogadásához*

***egyszerű*** *többség szükséges,*

*a rendelet tervezet elfogadásához*

***az Mötv. 50. §-a alapján minősített*** *törbbség szükséges,*

*az előterjesztés* ***nyilvános ülésen tárgyalható****!*

*211. számú előterjesztés*

Bátaszék Város Önkormányzat Képviselő-testületének 2023. november 29-én

16 órakor megtartandó RENDKÍVÜLI ülésére

Étkeztetési térítési díjak felülvizsgálata

|  |
| --- |
| **Előterjesztő:** dr. Bozsolik Róbert polgármester**Készítette** : dr. Firle-Paksi Anna aljegyző  **Törvényességi ellenőrzést végezte:** Takaróné dr. Mihó Beatrix jogi referens**Tárgyalja:**valamennyi bizottság |

**Tisztelt Képviselő- testület!**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 29. §-a alapján, ha önkormányzati társulás gyermekjóléti, gyermekvédelmi ellátást nyújt, akkor a társulási megállapodásban megjelölt székhely szerinti települési önkormányzat - a társulási megállapodásban meghatározottak szerint - a nyújtott ellátásokról, azok igénybevételéről és a fizetendő térítési díjakról rendeletet alkot. A társulási megállapodás III./3.2. pontjában foglaltak alapján Bátaszékre és Alsónyékre vonatkozóan Bátaszék Város Önkormányzatának Képviselő-testülete alkot a gyermekjóléti alapellátás keretében biztosított gyermekek napközbeni ellátásáért fizetendő térítési díjakról rendeletet, míg Alsónánára és Pörbölyre vonatkozóan az adott község képviselő-testülete.

A Konyha működéséről a veszélyhelyzetek ideje alatt többször beszámoltunk a Képviselő- testületnek. Magasabb szintű jogszabályi rendelkezés következtében évekig nem volt lehetőség a térítési díjak emelésére, holott a 2022-es nyersanyag beszerzési eljárás eredményeként már 2021. novemberében látható volt, hogy január 1-től a térítési díjak mintegy 20 %-os emelésére lenne szükség. Mindezekre tekintettel az igazgató asszony, az élelmezésvezető és a pénzügyi iroda kimutatásait figyelembe véve a T. Képviselő-testület 2022. augusztus 1. napjától a térítési díjakat megemelte, ezzel egyidejűleg a Képviselő- testület az általános iskolás gyermekek részére az alábbi kedvezmény bevezetéséről döntött 2022. december 31. napjáig:

*„A MOB vezetője a gyermekétkeztetés keretében megállapított személyi térítési díj megfizetésére kérelemre kedvezményt biztosít azon általános iskolás gyermek részére, aki olyan családban él, amelyben az egy főre jutó jövedelem nem haladja meg a nettó 100.000.- Ft-ot és állami normatív kedvezményben nem részesül. A kedvezmény a személyi térítési díj 25 %-a.”*

A 2022-es év folyamán a nyersanyagárak olyan mértékben növekedtek, hogy a nagyobb veszteség elkerülése érdekében 2022. október 1. napjától a felnőtt ebéd térítési díja ismét megemelésre került.

Az élelmezésvezető a 2023-as beszerzési eljárás eredményeként létrejövő szerződésekben szereplő nyersanyag árak közti áremelkedés jelentős mértékéről tájékoztatta a Képviselő-testületet 2022. novemberében, így a T. Képviselő-testület az alábbi táblázatban látható térítési díjemelést hajtotta végre, amely 2023. január 1. napjától hatályos és jelenleg is alkalmazott díjmérték. Ezzel egyidejűleg a Képviselő-testület az általános iskolások részére biztosított –fent részletezett - személyi térítési díjkedvezményt 1 évvel meghosszabbította, 2023. december 31. napjáig.

Az élelmezésvezető jelen előterjesztés mellékletét képező tájékoztató táblázata szerint a 2023-as évhez képest, a 2024-es évre vonatkozó élelmiszerbeszerzési eljárás eredményeként létrejövő szerződésekben szereplő nyersanyag árak közti áremelkedés elenyésző.

Az élelmezésvezető térítési díjemelésre vonatkozó javaslata a nyersanyagárak emelkedés mértékével azonos, a korábbi emeléshez képest jóval kisebb mértékű.

Az élelmezésvezető 2024. évre vonatkozó javaslatát, valamint a jelenleg hatályos, illetve egy évvel korábbi térítési díjakat az alábbi táblázat tartalmazza:

|  |  |  |  |
| --- | --- | --- | --- |
|  | **Térítési díj összege 2022-ben** | **Térítési díj összege 2023-ban (jelenleg)** | **Térítési díj javasolt összege 2024. január 1-től** |
| ellátási körzetbe tartozó bölcsődés (reggeli-tízórai-ebéd uzsonna) | *461 Ft/fő/nap + ÁFA* | *680 Ft/fő/nap + ÁFA* | ***700 Ft/fő/nap + ÁFA*** |
| óvoda (tízórai-ebéd-uzsonna)  | *549 Ft/fő/nap + ÁFA* | *799 Ft/fő/nap + ÁFA* | ***816 Ft/fő/nap + ÁFA*** |
| bölcsőde, óvoda diétás ebéd | *430 Ft/fő/nap +ÁFA* | *606 Ft/fő/nap +ÁFA* | ***606 Ft/fő/nap +ÁFA*** |
| ált. iskolai tanuló (tízórai-ebéd-uzsonna)  | *716 Ft/fő/nap + ÁFA* | *1010 Ft/fő/nap + ÁFA* | ***1017 Ft/fő/nap + ÁFA*** |
| általános iskolai tanuló (ebéd,diétás ebéd) | *430 Ft/fő/nap + ÁFA* | *606 Ft/fő/nap + ÁFA* | ***610 Ft/fő/nap + ÁFA*** |
| gimnáziumi tanuló (ebéd,diétás ebéd) | *514 Ft/fő/nap + ÁFA* | *708 Ft/fő/nap + ÁFA* | ***697 Ft/fő/nap + ÁFA*** |
| felnőtt ebéd, diétás ebéd | *1225 Ft/fő/nap + ÁFA* | *1241 Ft/fő/nap + ÁFA* | ***1360 Ft/fő/nap + ÁFA*** |

MOB vezetőjének tájékoztatása alapján az általános iskolások személyi térítés díjkedvezményét 2023. évben 28 fő részére került megítélésre, összességében mintegy 846 838 Ft összegű kiadást jelentett.

**A térítési díjak – az élelmezésvezető javaslatának megfelelően történő – megemeléséhez az előkészített rendelet tervezet elfogadása szükséges, mely tartalmazza az általános iskolás gyermekek részére korábban biztosított kedvezmény további nyújtását is.** Ebben az esetben a kedvezmény biztosítása következtében keletkező deficit önkormányzati finanszírozása szükséges 2024 évben.

A térítési díj megemelésére irányuló rendelet tervezet elfogadása esetén az alábbiakra figyelemmel kell lenni:

A Magyarország gazdasági stabilitásáról szóló 2011. évi CXCIV. törvény 32. §-a értelmében fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

Fentiekre tekintettel a díj emelését tartalmazó rendelet 2024. január 1. napján léphet hatályba legkorábban.

A jogalkotásról szóló 2010. évi CXXX. törvény  5. § (5) bekezdése szerint:

*„(5) Ha a felhatalmazás jogosultja a helyi önkormányzat képviselő-testülete, társulás esetén - ha a társulási megállapodásban meghatározott feladat- és hatáskör a felhatalmazás tárgyának szabályozására kiterjed - az önkormányzati rendelet megalkotására a társulási megállapodásban kijelölt, ennek hiányában a társulás székhelye szerinti helyi önkormányzat képviselő-testülete jogosult. Az önkormányzati rendelet megalkotásához a társulásban részt vevő helyi önkormányzat képviselő-testületének hozzájárulása szükséges****.”***

Fentiek alapján a rendelet tervezet megalkotásához - a társulási megállapodásra tekintettel - Alsónyék Község Önkormányzata Képviselő- testületének hozzájárulását be kell szerezni.

***HATÁSVIZSGÁLAT***

**a helyi gyermekvédelmi ellátásokról szóló 9/2021. (VII. 2.) önkormányzati rendelet módosításáról**

**Társadalmi hatása:** nincs

**Gazdasági hatása:** a Konyhának többlet bevétele keletkezik

**Költségvetési hatása:** a térítési díjak emelésével az önkormányzatnak kevesebb saját forrást kell fordítani az étkeztetésre

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** önkéntes

**A jogalkotás elmaradásának következményei:** az önkormányzatnak kell a szükséges többletforrást a továbbiakban is biztosítani

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség.

**Véleményeztetés:** valamennyi bizottság

***INDOKOLÁS***

**a helyi gyermekvédelmi ellátásokról szóló 9/2021. (VII. 2.) önkormányzati rendelet módosításáról**

**Általános indokolás:**

A rendelet megalkotására a térítési díjak emelése okán kerül sor, melyet a nyersanyag beszerzési árak növekedése indokol.

**Részletes indokolás:**

1. §-hoz: Kedvezmény folytatólagos szabályozása.

2. §-hoz: A melléklet módosulásával a térítési díjak emelésére kerül sor.

3. §-hoz: Hatályba léptető rendelkezést tartalmaz.